钦定古今图书集成/历象汇编/庶征典/第167卷 > 《进白乌赋》张说
## 钦定古今图书集成/历象汇编/庶征典/第167卷 > 《进白乌赋》张说

“咨大钧之播气，在品物而流形。有莫黑之凡族，忽变
白而效灵。感上人于孝道，合中瑞于《祥经》。”若夫事出
神妙，理以舒卷。既集王屋，飞随帝辇。捧日高翥，迎风
细转。识句句于招呼，每哑哑以吻吮。以其雪羽霜毛，
冰清玉状。拔奇绿林之下，赏异紫台之上。瞰𫛛鹊之
纱窗，把凤凰之衣桁。恐同类之见嫉，畏不才之速谤。
期委命于渥恩，岂愿思于闲放。“惟圣君之灵囿，物何
远而不臻，有能言而可重，或善舞而取珍，若随驱而
入献，与宝羽而为邻。采朝噪之声乐，眷夜啼之曲新，
无芒距而跃武，不钩觜以怀仁，谢先容而特达，却假
饰以全真，鉴深心于反哺，终报德于君亲。”